Pozdravný prívet k výročnej schôdzi Spoločnosti M.R. Štefánika v Trenčíne, 10.septembra 2022

 Vážení priatelia,

 Iste sami z vlastnej skúsenosi poznáte, že niekedy ste tam, kde ste chceli byť, ale nie ste tam, kde by ste tiež chceli byť, lebo to z časových a logistických dôvodov nejde. Pokojne môžeme povedať, že aj covid je toho príčinou, lebo teraz prebiehajú konferencie, zjazdy, výročné schôdze, exkurzie i iné podujatia, ktoré boli plánované na iný čas, presúvané a pri najlepšej vôli  nedá sa všetko zvládnuť.

 To by som chcel povedať na svoje ospravedlnenie, že dnes nemôžem s Vami pobudnúť a osobne Vás pozdraviť, aj ked´ som sa na toto stretnutie tešil, veď mám medzi Vami toľko priateľov!

 Rád by som Vás pozdravil v mene Spoločnosti MRŠtefánika v Českej republike. Za skoro tri roky od nášho ostatného stretnutia, aj keď boli mnohé obmedzenia, niektoré podujatia sme mohli uskutočniť, ako o tom svedčí naša webová stránka, alebo sa o nich môžete dočítať v najbližšom čísle BRADLA. Skôr by som chcel povedať, čo nás čaká. Chceme v ďalšom období našej činnosti sa držať osvedčených programov, aj keď občas príde niečo nového, čo nás napadne, alebo môžeme skúsenosť iných aplikovať na naše podmienky. Určite musíme pri najbližšej výročnej schôdzi, ktorá bude volebná pristúpiť k omladeniu nášho výboru. Aj keď v spolkovej činnosti prevažná väčšina sú ľudia, ktorí prichádzajú do dôchodkového veku, kedy majú nielen skúsenosti, ale ešte aj silu a chuť na niečom sa podieľať a k tomu aj čas, niečo urobiť. V našom prípade je potreba, aby došlo ku generačnej obmene. Pripravujeme to, lebo takáto vec nie je možná bez dôkladnejšej úvahy.

 Budeme naďalej venovať pozornosť hodnotám, ktoré zakladatelia Československej republiky jej vložili do vienka a ktoré sú platné aj po sto rokoch. Aj v dnešnej dobe, ktorá nie je a nebude jednoduchá, treba bojovať s demagógiou, podporovať vzdelanie a približovať dejinné udalosti a nadväzné súvislosti tak, aby spoločnosť nepodľahla strate historickej pamäti.

 Zo spolkových aktivít nikto nezbohatol, ani nezískal slávu, ale môže získať dobrý pocit, že svoj čas venuje zmysluplným aktivitám, ktoré mu robia radosť, obohacujú ho a to nielen intelektuálne, ale aj spoločensky. Nič nového v tomto smere nevymyslíme a preto v osvedčenom spôsobe hodláme pokračovať.

 Nepoviem nič nového, že pre nás v Českej republike je primárna spolupráca s Vami. S niektorými z Vás sa poznám už viac ako tridsať rokov. Opäť ponúkame, ak by niektorý z Klubov MRŠ sa zastavil v rámci svojej exkurzie v Prahe a dali ste nám to včas vedieť, radi sa s Vami stretnem pri Štefánikovej soche na Petříne, kde Vám povieme niečo k  histórii jej inštalácie a upozorníme na  pamätné miesta v Prahe, ktoré sú pre nás Slovákov, blízke.

 Prajem Vám vo Vašej práci veľa úspechov, všetkým pevné zdravie a aby sme sa opäť o rok stretli a mohli sa potešiť z nielen z toho, čo sa nám podarilo, ale aj z toho, že sa vidíme. Srdečne

 Váš

 Vojtech Čelko